钦定古今图书集成/明伦汇编/官常典/第684卷 > 欧阳澈
## 钦定古今图书集成/明伦汇编/官常典/第684卷 > 欧阳澈

按《宋史忠义传》：“澈字德明，抚州崇仁人。年少，美须眉，
善谈世事，尚气大言，慷慨不少屈，而忧国悯时，出于
天性。靖康初，应制条敝政，陈安边御敌十策，州未许
发。退而复采朝廷之阙失，政令之乖违，可以为保邦
御俗之方，去蠹国残民之贼者十事，复为书并上闻。
已而复论列十事，言：臣所进三书，实为切要，然而触
权臣者有之，迕天听者有之，或结怨富贵之门，或遗
怒台谏之官。臣非不知而敢抗言者，愿以身而安天
下也。”所上书而三，巨轴厩置，卒辞不能举，州将为选
力士，荷之以行。会金人大入，要盟城下而去。澈闻，辄
语人曰：“我能口伐金人，强于百万之师，愿杀身以安
社稷。有如上不见信，请质子女于朝”，身使穹庐御亲
王以归。乡人每笑其狂，止之不可，乃徒步走行在。高
宗即位南京，伏阙上封事，极诋用事大臣，遂见杀，见
《陈东传》。死时年三十七。许翰在政府，罢朝，问潜善处
分何人，曰：“斩陈东、欧阳澈耳。”翰惊失色，因究其书何
以不下政府，曰：“独下潜善，故不得以相视。”遂力求罢，
为东、澈著哀词。澈所著《飘然集》六卷，会稽胡衍既刻
之，丰城范应钤为立祠学中。